PATVIRTINTA

Šilutės Žibų pradinės mokyklos

direktoriaus 2018 m. spalio 4 d.

įsakymu Nr. I-100A

PRITARTA

Šilutės Žibų pradinės mokyklos darbo

tarybos posėdyje

2018 m. \_\_\_\_\_\_\_\_\_\_ \_\_\_\_ d.

**ŠILUTĖS ŽIBŲ PRADINĖS MOKYKLOS DARBO TVARKOS TAISYKLĖS**

**I SKYRIUS**

**BENDROSIOS NUOSTATOS**

1. Šilutės Žibų pradinės mokyklos (toliau – Mokykla) darbo tvarkos taisyklės (toliau –Taisyklės) – tai Mokyklos darbuotojų darbą reglamentuojantis dokumentas, kuris nustato Mokyklos darbuotojų darbo tvarką. Šio dokumento tikslas – reglamentuoti darbdavio ir darbuotojų santykius dėl priėmimo į darbą, darbo užmokesčio, darbo laiko, komandiruočių tvarkos, darbo ir poilsio organizavimo, darbuotojų saugos ir sveikatos saugojimo reikalavimų, siekiant sudaryti sąlygas darniai veiklai.

2. Taisyklės sukonkretina Lietuvos Respublikos įstatymuose nustatytus reikalavimus, apibrėžia bendruosius darbo santykių principus bei elgesio normas, kurių nereglamentuoja Lietuvos Respublikos darbo kodeksas bei kiti Lietuvos Respublikos įstatymai ir teisės aktai.

3. Už darbo tvarkos taisyklių įgyvendinimą atsako Mokyklos direktorius.

4. Šios Taisyklės parengtos vadovaujantis Lietuvos Respublikos darbo kodeksu ir jį lydinčiais teisės aktais.

**II SKYRIUS**

**DARBUOTOJŲ PRIĖMIMO Į DARBĄ IR ATLEIDIMO IŠ DARBO TVARKA**

5. Mokyklos direktorius skiria ir atleidžia iš darbo darbuotojus įstatymų nustatyta tvarka.

6. Darbuotojų priėmimas į darbą įforminamas rašytine darbo sutartimi. Ją pildo įgaliotas asmuo – raštvedys, pasirašo Mokyklos direktorius ir priimamas į darbą asmuo.

7. Kiekvienoje konkrečioje darbo sutartyje šalys sulygsta dėl būtinų sutarties sąlygų. Priimami į darbą darbuotojai įsipareigoja dirbti tam tikros profesijos, specialybės, kvalifikacijos darbą arba eiti tam tikras pareigas, paklusdami Mokyklos vidaus tvarkai, o direktorius įsipareigoja mokėti sulygtą darbo užmokestį ir užtikrinti darbo sąlygas, numatytas darbo santykius reguliuojančiuose įstatymuose, kituose norminiuose aktuose ir šalių susitarimu.

8. Darbuotojo funkcijas nustato pareigybės aprašymas. Naujai priimtus darbuotojus su pareigybės aprašymu pasirašytinai supažindina mokyklos direktorius.

9. Mokytojas su preliminariu kitų mokslo metų darbo krūviu supažindinamas Mokyklos mokytojų tarybos posėdyje mokslo metų pabaigoje.

10. Priimami į darbą darbuotojai pateikia šiuos privalomus dokumentus (priedas 1).

11. Darbuotojas, turintis neįgalumą, prieš pasirašant darbo sutartį privalo informuoti darbdavį. Jeigu neįgalumą įgijo dirbdamas Mokykloje, arba darbdaviui žinomas turėtas nedarbingumo lygis pasikeitė, apie nustatytą neįgalumą arba pasikeitusį nedarbingumo lygį darbuotojas ne vėliau kaip kitą administracijos darbo dieną privalo informuoti Mokyklos vadovą.

12. Priimamas į darbą darbuotojas privalo raštu nurodyti tikslius asmeninius duomenis: deklaruotos ir faktiškai gyvenamosios vietos adresą, asmeninio mobilaus ryšio telefono numerį,

elektroninio pašto adresą, užtikrinantį susisiekimą su darbuotoju, asmeninės sąskaitos rekvizitus, kvalifikacijos tobulinimą, karjerą.

13. Kiekvienas Mokyklos darbuotojas asmeniškai atsako už savo asmeninių duomenų (gyvenamosios vietos adreso, kontaktinių duomenų, šeiminės padėties, vaiko gimimo, išsilavinimo, kvalifikacijos tobulinimo ir kt.) atnaujinimą ir dokumentų, susijusių su pakeitimais, pateikimą Mokyklos raštvedžiui raštu duomenų pakeitimo dieną. Nesant galimybei – ne vėliau kitą darbo dieną.

14. Tarptautinio bakalaureato programoje dirbantis mokytojas, kuris dalyvavo TBO organizuojamuose mokymuose (kursuose) pasirašo sutartį, kurioje įsipareigoja po kursų dirbti Mokykloje dvejus metus. Kitu atveju jis privalo Mokyklai grąžinti su kursais susijusias išlaidas.

15. Su darbuotojais, kurių darbas susijęs su riboto naudojimo informacija, gali būti sudaroma konfidencialios informacijos naudojimo ir saugojimo sutartis.

16. Prieš pasirašant darbo sutartį darbdavys pateikia darbuotojui Lietuvos Respublikos darbo kodekso 44 straipsnyje nurodytą informaciją, supažindina su jo būsimo darbo sąlygomis, pasirašytinai supažindina su šiomis Taisyklėmis, pareigybės aprašymu, Darbuotojų saugos ir sveikatos instrukcijomis, Incidentų tyrimo tvarkos aprašu, Civilinės saugos ir Priešgaisrinės saugos instrukcijomis, darbo grafiku, pamokų tvarkaraščiu, kitais Mokyklos teisės aktais bei dokumentais, reglamentuojančiais darbuotojo darbą.

17. Pasirašydamas darbo sutartį darbdavys suderina, darbuotojas sutinka, kad teisės aktų nustatyta tvarka ir darbo santykių administravimo tikslais darbdavys turi teisę kaupti ir tvarkyti darbuotojo asmeninius duomenis.

18. Darbuotojas atleidžiamas iš darbo Lietuvos Respublikos darbo kodekse nustatytais pagrindais ir tvarka.

19. Darbuotojas Mokyklos raštvedžiui pateikia prašymą dėl atleidimo iš darbo, kurį jis registruoja gavimo dieną. Prašyme nurodoma pageidaujama atleidimo data.

20. Atleidimo iš darbo dieną arba išeidamas motinystės ir vaiko priežiūros atostogų, darbuotojas tiesioginiam vadovui privalo perduotijam skirtas darbo priemones ir kitą inventorių, atsiskaityti už jam patikėtas materialines vertybes, perduoti reikalus.

21. Ne vėliau kaip paskutinę darbo dieną darbuotojas mokyklos direktoriui pateikia atsiskaitymo lapelį, kuriame fiksuojamas atsiskaitymas su mokyklos biblioteka bei atsiskaitymas už naudojimąsi kabineto kompiuterine įranga, kitu inventoriumi (priedas 2).

22. Atleidimo iš darbo dieną visą darbiniame kompiuteryje ir tinkle saugotą darbinę informaciją darbuotojas privalo perduoti savo tiesioginiam vadovui ar kitam Mokyklos vadovo nurodytam darbuotojui (perduoda Perdavimo aktu).

23. Darbuotojo paskutinės darbo dienos Mokykloje pabaigoje panaikinama jo prieiga prie informacijos, taip pat prie informacinių ir taikomųjų sistemų. Ją panaikina Mokyklos direktoriaus paskirtas atsakingas asmuo.

**III SKYRIUS**

**DARBUOTOJŲ DARBO UŽMOKESČIO MOKĖJIMO TVARKA**

24. Darbo užmokestis, kuris apskaičiuojamas Lietuvos Respublikos įstatymų ir kitų teisės aktų nustatyta tvarka, darbuotojams mokamas du kartus per mėnesį, ne vėliau kaip kiekvieno mėnesio 10 ir 22 dieną. Pinigai pervedami į darbuotojo asmeninę sąskaitą jo pasirinktame banke. Darbuotojo prašymu darbo užmokestis gali būti mokamas vieną kartą per mėnesį iki mėnesio 10 d.

25. Darbuotojų pareiginės algos kintamosios dalies nustatymas priklauso nuo praėjusių metų veiklos vertinimo pagal darbuotojui nustatytas metines užduotis, siektinus rezultatus ir jų vertinimo rodiklius. Darbuotojo pareiginės algos kintamoji dalis gali būti nustatyta priėmimo į darbą metu, atsižvelgiant į darbuotojo profesinę kvalifikaciją ir jam keliamus uždavinius, tačiau ne didesnė kaip 20 procentų pareiginės algos pastoviosios dalies ir ne ilgiau kaip vieniems metams. Konkrečius pareiginės algos kintamosios dalies dydžius pagal Mokyklos darbo apmokėjimo tvarkoje nustato Mokyklos vadovas. Darbininkams (nekvalifikuotiems darbuotojams) pareiginės algos kintamoji dalis nenustatoma.

26. Priemokos už papildomą darbo krūvį, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės, ar už papildomų pareigų ar užduočių, nenustatytų pareigybės aprašyme ir suformuluotų raštu, vykdymą, gali siekti iki 30 procentų pareiginės algos pastoviosios dalies dydžio.

27. Darbuotojams ne daugiau kaip vieną kartą per metus gali būti skiriamos premijos, atlikus vienkartines ypač svarbias Mokyklos veiklai užduotis. Taip pat ne daugiau kaip vieną kartą per metus gali būti skiriamos premijos, įvertinus labai gerai darbuotojo praėjusių kalendorinių metų veiklą. Premijos negali viršyti darbuotojui nustatytos pareiginės algos pastoviosios dalies dydžio. Jos skiriamos neviršijant Mokyklai darbo užmokesčiui skirtų lėšų.

28. Darbuotojui prašant, raštvedys parengia pažymą apie jo užimamas Mokykloje pareigas, darbo krūvį, grafiką, darbo stažą, kurią pasirašo Mokyklos direktorius.

**IV SKYRIUS**

**DARBO LAIKAS**

29. Darbuotojai privalo laikytis Mokykloje nustatyto darbo ir poilsio laiko režimo.

30. Visiems darbuotojams, išskyrus pedagogus, nustatomas nekintančios darbo dienos trukmės ir darbo dienų per savaitę darbo laiko režimas: 40 valandų trukmės penkių darbo dienų savaitė, poilsio dienos – šeštadienis, sekmadienis. Darbuotojų, dirbančių nekintančiu darbo laiko režimu, pietų pertraukos laikas numatytas mokyklos direktoriaus patvirtintuose grafikuose, pedagogų – mokinių pietų pertraukos metu. Per pietų pertrauką darbuotojas gali palikti darbovietę.

31. Pedagogai ir kiti darbuotojai, kurių darbo laikas nesutampa su įstaigos darbo laiku, dirba pagal direktoriaus įsakymu patvirtintą tvarkaraštį ar darbo grafiką.

32. Dalį savo darbų skirtų ugdomajai veiklai planuoti, pasiruošti pamokoms, mokinių mokymosi pasiekimams vertinti, mokiniams, jų tėvams (globėjams, rūpintojams) informuoti apie mokinių ugdymo ir ugdymosi poreikius, mokymosi pažangą, pildyti el. dienyną gali atlikti ne mokykloje.

33. Darbuotojams draudžiama savavališkai keisti tvarkaraštį ar darbo grafiką.

34. Lankstus darbo grafikas arba individualus darbo laiko režimas darbuotojams gali būti nustatomas atsižvelgiant į darbuotojo prašymą, kai nurodytos priežastys yra objektyvios ir pagrįstos, taip pat į Mokyklos galimybes ir efektyvaus darbo užtikrinimą.

35. Pamokos trukmė – 45 min., pirmos klasės mokiniams – 35 min.

36. Pedagogo darbo valanda – 60 min., iš kurių 45 min. yra skirtos tiesioginiam darbui su klase, likusias 15 min. pedagogas gali skirti mokinių konsultavimui, budėjimui, priemonių parengimui kitai pamokai ar poilsiui.

37. Šilutės Žibų pradinės mokyklos pamokų laikas:

1 pamoka 8.00 - 8.45;

2 pamoka 8.55 - 9.40;

3 pamoka 9.50 - 10.35;

4 pamoka 10.45 - 11.30;

5 pamoka 11.50 - 12.35;

6 pamoka 12.55 - 13.40.

Šilutės Žibų pradinės mokyklos Grabupių skyriaus pamokų laikas:

1 pamoka 8.45 - 9.30;

2 pamoka 9.40 - 10.25;

3 pamoka10.35 - 11.20;

4 pamoka 11.50 - 12.35;

5 pamoka 12.45 - 13.30;

6 pamoka 13.40 - 14.25.

38. Pamokų laikas Mokyklos direktoriaus įsakymu gali būti trumpinamas, darbo sąlygoms neatitinkant higienos normos reikalavimų (pvz., esant šaltoms patalpoms) ar dėl kitų ypatingai svarbių priežasčių. Minimali sutrumpintos pamokos trukmė – 35 min. (pertraukos – 5 min.).

39. Mokykloje valstybės nustatytomis švenčių dienomis nedirbama. Valstybinių švenčių dienų išvakarėse darbuotojai dirba vieną valandą trumpiau. Darbuotojams, kuriems privalomos sutrumpinto darbo laiko normos, darbo laikas viena valanda netrumpinamas.

40. Pamokų laikas gali būti trumpinamas tik pirmąją rugsėjo mėnesio savaitę. Dieną prieš mokinių atostogas pamokų laikas netrumpinamas.

41. Darbuotojui pateikus motyvuotą prašymą, Mokyklos direktorius, jeigu yra galimybė gali išleisti darbuotoją iš darbo ne daugiau kaip 2 darbo dienas per mėnesį ir už tas dienas nemokėti.

42. Darbuotojui pateikus motyvuotą prašymą, Mokyklos direktorius, jeigu yra galimybė, darbuotojui gali suteikti nemokamas atostogas vadovaujantis DK137 straipsnio punktais.

43. Norėdamas palikti darbo vietą darbo tikslais, darbuotojas privalo apie tai žodžiu informuoti mokyklos direktorių, nurodyti išvykimo tikslą bei trukmę. Norėdamas išvykti ne darbo tikslais, darbuotojas privalo apie tai raštu informuoti mokyklos direktorių, nurodyti išvykimo tikslą bei trukmę, gauti direktoriaus sutikimą.

44. Mokinių atostogų metu ir, kai dėl įvairių priežasčių nutraukiamas ugdymo procesas (dėl oro temperatūros, karantino ar pan.), pedagogai dirba pagal direktoriaus įsakymu patvirtintą veiklos planą.

45. Pedagogas privalo dalyvauti Mokytojų tarybos ar kitų darbo grupių (kurioms jis priklauso) posėdžiuose, susirinkimuose, nors tą savaitės dieną ir neturi pamokų ar užsiėmimų. Nedalyvauti gali tik pedagogas, dirbantis kitoje įstaigoje. Apie nedalyvavimą privalo informuoti mokyklos direktorių. Pedagogų nedalyvavimas posėdžiuose, susirinkimuose neatleidžia nuo juose pateiktos informacijos nežinojimo.

46. Pedagogas pagal galimybes turi dalyvauti svarbiausiuose Mokyklos, mokytojų, specialistų ir mokinių organizuojamuose renginiuose ir šventėse.

47. Jei darbuotojas neatvyksta į darbą dėl ligos ar kitos svarbios priežasties, jis privalo nedelsdamas (pirmąją nedarbingumo dieną) informuoti mokyklos direktorių ir/ar raštvedį, nurodydamas neatvykimo priežastį (-is) ir trukmę, pranešti, kai nedarbingumo pažyma tęsiama. Kai neatvykimo į darbą priežastis yra nedarbingumas patekus į stacionarią gydymo įstaigą arba nedarbingumas prasideda darbuotojui suteiktų atostogų metu, darbuotojas privalo pirmąją nedarbingumo dieną apie tai pranešti ne tik mokyklos direktoriui, bet ir už Darbo laiko apskaitos žiniaraščio pildymą (toliau – DLAŽ) atsakingam darbuotojui.

48. Kai darbuotoja neatvyksta į darbą dėl prasidėjusių nėštumo ir gimdymo atostogų, privalo apie tai pranešti Mokyklos direktoriui ir pateikti nėštumo ir gimdymo atostogų pažymėjimo kopiją ne vėliau kaip kitą darbo dieną po jo išdavimo.

49. Jei darbuotojas į darbą vėluoja, jis nedelsdamas privalo apie tai informuoti jo darbą kuruojantį vadovą.

50. Darbuotojų darbo laiko apskaitą tvarko Mokyklos direktoriaus paskirtas atsakingas darbuotojas, kuris darbo laiko apskaitos žiniaraščius mėnesio 25 dieną turi pateikti centralizuotai buhalterijai. Darbo laiko apskaitos žiniaraščiai pildomi ir saugomi elektroniniu ir popieriniu būdu.

**V SKYRIUS**

**KOMANDIRUOTŲ DARBUOTOJŲ DARBO SANTYKIŲ YPATUMAI**

51. Darbuotojams, pasiųstiems į tarnybines komandiruotes per visą komandiruotės laiką paliekama darbo vieta (pareigos) ir darbo užmokestis, mokami dienpinigiai ir kompensuojamos su komandiruote susijusios išlaidos. Darbuotojo išvykimas į tarnybinę komandiruotę yra laikomas darbo laiku pagal visas jo einamas pareigas Mokykloje. Jeigu tarnybinė komandiruotė Lietuvoje trunka ne ilgiau kaip vieną darbo dieną, dienpinigiai už tarnybinę komandiruotę nemokami.

52. Jeigu komandiruotė trunka ilgiau negu vieną dieną, mokamas 50% Lietuvos Respublikos Vyriausybės patvirtintų maksimalių dienpinigių dydis.

53. Siuntimas į tarnybinę komandiruotę įforminamas mokyklos direktoriaus įsakymu. Jei siunčiama į tarnybinę komandiruotę vienai darbo dienai, komandiruotę galima įforminti ir direktoriaus rezoliucija, patvirtinančia, kad tarnybinis pranešimas ar darbuotojo prašymas leisti iš-

vykti iš darbo vietos yra suderintas.

54. Grįžęs iš komandiruotės, darbuotojas per 3 darbo dienas pateikia mokyklos direktoriui ar jo įgaliotam asmeniui ataskaitą ir atitinkamus dokumentus apie komandiruotėje patirtas faktines išlaidas. Darbdavys privalo visiškai atsiskaityti su grįžusiu iš komandiruotės darbuotoju ne vėliau kaip darbo užmokesčio mokėjimo dieną.

**VI SKYRIUS**

**KASMETINIŲ ATOSTOGŲ IR LENGVATŲ SUTEIKIMO TVARKA**

55. Kasmetinės atostogos darbuotojams suteikiamos Lietuvos Respublikos įstatymų nustatyta tvarka pagal patvirtintą kasmetinių atostogų suteikimo grafiką.

56. Darbuotojų kasmetinių atostogų suteikimo grafikai Mokyklos direktoriui pateikiami tvirtinti iki einamųjų metų gegužės 1 dienos.

57. Su patvirtintu kasmetinių atostogų grafiku Mokyklos raštvedys darbuotojus supažindina pasirašytinai.

58. Darbuotojams, kurių pavardės nėra įrašytos į kasmetinių atostogų grafiką, kasmetinės atostogos suteikiamos pagal jų prašymus Mokyklos direktoriaus įsakymu. Prašyme suteikti kasmetinių atostogų turi būti nurodytas atostogų laikas ir motyvai. Prašymas turi būti suderintas su darbuotojo darbą kuruojančiu vadovu ir pateiktas Mokyklos direktoriui ne vėliau kaip prieš 5 darbo dienas iki prašomų atostogų pradžios.

59. Mokyklos direktoriaus įsakymu patvirtintas atostogų grafikas gali būti keičiamas darbuotojų prašymu. Prašymas turi būti suderintas su darbuotojo darbą kuruojančiu vadovu ir pateiktas Mokyklos direktoriui ne vėliau kaip prieš 5 darbo dienas iki prašomų atostogų pradžios.

60. Pedagogų atostogos, suteiktos mokinių vasaros atostogų metu, turi baigtis ne vėliau kaip 3 dienos iki naujų mokslo metų pradžios.

61. Darbuotojui prašant arba sutinkant, atostogos gali būti padalintos dalimis. Viena iš kasmetinių atostogų dalių negali būti trumpesnė kaip 10 darbo dienų.

62. Už pirmuosius darbo metus atostogos (išskyrus pedagogus) suteikiamos ne anksčiau kaip po 6 mėnesių nuo darbo pradžios.

63. Pedagogams pirmaisiais darbo metais kasmetinės atostogos suteikiamos mokinių vasaros atostogų metu, nepaisant to, kada šie pedagogai pradėjo dirbti Mokykloje.

64. Prašymas dėl atostogų suteikimo ne pagal grafiką Mokyklos direktoriui pateikiamas ne vėliau kaip prieš 5 darbo dienas. Jeigu prašymą dėl atostogų suteikimo ne pagal grafiką teikia mokytojas, pirmiausia prašymas derinamas su direktoriaus pavaduotoju ugdymui, kuris kartu priima sprendimą dėl mokytojo vadavimo.

65. Papildomos atostogos už darbo stažą darbuotojams suteikiamos Lietuvos Respublikos teisės aktų nustatyta tvarka.

66. Motinystės ir tėvystės atostogos suteikiamos vadovaujantis Lietuvos Respublikos darbo kodeksu ir kitais teisės aktais.

67. Darbuotojams, siekiantiems įgyti aukštąjį išsilavinimą gali būti suteikiamos mokymosi atostogos:

67.1. pagal formaliojo švietimo programas (I ir II studijų pakopose), susijusias su darbuotojo darbu, suteikiamos mokymosi atostogos, iš mokymosi įstaigos pateikus pažymą apie mokymąsi ir prašymą mokyklos vadovui, tokios atostogos apmokamos skaičiuojant vidutinį darbo užmokestį;

67.2. pagal neformaliojo švietimo programas susijusias su darbuotojo kvalifikacijos kėlimu mokymosi atostogos suteikiamos pagal DK 135 straipsnio 3 dalį.

68. Nemokamos atostogos ir nemokamas laisvas laikas asmeniniams poreikiams darbuotojo prašymu suteikiamos tik Lietuvos Respublikos darbo kodekso nustatytais atvejais.

69. Darbuotojams, auginantiems neįgalų vaiką iki aštuoniolikos metų arba du vaikus iki dvylikos metų, suteikiama viena papildoma poilsio diena per mėnesį (arba sutrumpinamas darbo laikas dviem valandomis per savaitę), o auginantiems tris ir daugiau vaikų iki dvylikos metų, – dvi dienos per mėnesį (arba sutrumpinamas darbo laikas keturiomis valandomis per savaitę), mokant darbuotojui jo vidutinį darbo užmokestį. Pradinių klasių mokytojų, specialistų prašymu šis papildomas poilsio laikas už atitinkamą laikotarpį gali būti sumuojamas ir suteikiamas mokinių atostogų metu.

70. Darbuotojas, kuris turi teisę ir naudojasi papildomu nedarbo laiku kiekvieną mėnesį skirtingą dieną, prašymą pasinaudoti papildoma nedarbo diena (-mis) Mokyklos direktoriui pateikia ne vėliau kaip likus 3 darbo dienoms iki tos dienos (-ų) kada neatvyks į darbą.

**VII SKYRIUS**

**BENDRIEJI DARBO TVARKOS REIKALAVIMAI**

71. Mokyklos bendruomenės narių darbo santykiai grindžiami tarpusavio supratimo, tolerancijos, geranoriškumo ir abipusės pagarbos principais.

72.Mokyklos bendruomenės nariai sąžiningai atlieka savo pareigas bei jiems deleguotą darbą, laikosi darbo drausmės, laiku ir tiksliai vykdo teisėtus Mokyklos administracijos nurodymus ir savivaldos institucijų teisėtus sprendimus, įgyvendina Ugdymo planą, laikosi susitarimų bei prisiimtų tvarkų.

73. Mokyklos bendruomenės nariai savo elgesiu reprezentuoja mokyklą, todėl bendraudami su visuomene, žiniasklaida, privalo būti lojalūs ir susilaikyti nuo asmeninės nuomonės išsakymo apie mokyklos veiklą, saugoti mokyklos duomenų konfidencialumą.

74. Kad pasiruoštų darbo dienai, pedagogas privalo atvykti bent 15 min. iki savo darbo pradžios, susipažinti su pateikta informacija, esančia mokytojų kambario skelbimų lentoje ar išsakoma žodžiu.

75. Jei mokytojas į darbą negali atvykti dėl ligos ar kitos svarbios priežasties, jis nedelsdamas informuoja Mokyklos direktorių, kuris priima sprendimą dėl mokytojo pamokų pavadavimo. Mokytojui be vadovų leidimo keisti pamokų tvarkaraštį draudžiama.

76. Susirgus mokytojui, pagal galimybes, Mokyklos direktoriaus įsakymu skiriamas vaduojantis mokytojas. Pamoką vesti ar vaduoti kitą mokytoją, mokytojas gali tik gavęs vadovo leidimą arba vadovui paprašius tai padaryti. Jei mokytojas pavaduoja kitą mokytoją, jis privalo susipažinti su vaduojamo mokytojo parengtu dalyko ilgalaikiu planu, programa, laiku pildyti elektroninį dienyną, dirbti pagal vaduojamo mokytojo tvarkaraštį, mokiniams teikti konsultacijas, nustatyta tvarka informuoti mokinių tėvus (globėjus, rūpintojus) apie jų vaikų ugdymosi pasiekimus ir lankomumą.

77. Ryte mokiniai į kabinetą įleidžiami tik atėjus mokytojui.

78. Mokytojas neturi teisės išprašyti mokinį iš pamokos, pavėlavusio neįleisti į pamoką. Iškilus problemoms, nedelsdamas privalo kreiptis į mokyklos administraciją, socialinį pedagogą. Apie netinkamą elgesį informuoti mokinio tėvus (globėjus, rūpintojus).

79. Pamokos metu mokytojas išeiti iš klasės gali tik ypatingais atvejais (netikėtai pablogėjus sveikatai ir kt.). Tokiu atveju mokytojas nedelsdamas praneša administracijai. Be priežasties mokytojas negali išeiti iš klasės ir palikti mokinių vienų.

80. Mokinių, atleistų nuo kūno kultūros, menų pamokų, priežiūra ir atsakomybė už juos aprašyta Mokyklos ugdymo plane.

81. Pedagogai turi užtikrinti, kad pamokose, užsiėmimuose būtų laikomasi darbo saugos ir sveikatos reikalavimų, nustatyta tvarka organizuoti mokiniams instruktažus, pasirašytinai mokinius supažindinti.

82. Pedagogai pamokų ir kitų užsiėmimų metu negali kalbėtis mobiliuoju telefonu (tai galima daryti išskirtiniais atvejais ir apie tai reikėtų įspėti mokinius).

83. Jei mokytojas organizuoja pamoką, renginį ne klasėje, bet kitoje mokyklos erdvėje per savo pamoką, jis turi suderinti su kuruojančiu vadovu. Jei pamoka, renginys mokykloje organizuojamas per kitų mokytojų pamokas, organizatorius privalo suderinti su kuruojančiu vadovu ir apie pasikeitimus informuoti mokytojus. Mokytojai, kurių pamokų metu vyksta kito mokytojo organizuojama pamoka, renginys, privalo dalyvauti su savo klasės mokiniais ir atsakyti už jų elgesį. Jei pamoka, renginys organizuojamas per kitų mokytojų pamokas už mokyklos ribų, pamokos organizatorius privalo suderinti su kuruojančiu vadovu, informuoti apie vyksiantį renginį kolegas,

pateikti mokinių, dalyvaujančių renginyje, sąrašą ne vėliau kaip prieš savaitę iki renginio ar pamokos.

84. Mokytojas į savo pamoką, užsiėmimą be vadovų leidimo neturėtų įleisti pašalinių asmenų. Esant reikalui, į pamoką, užsiėmimą be atskiro įspėjimo gali įeiti mokyklos vadovai, socialinis pedagogas, visuomenės sveikatos priežiūros specialistas.

85. Vadovai pedagogų pamokas, užsiėmimus stebi pagal Ugdymo turinio įgyvendinimo priežiūros planą. Apie vizitą vadovas mokytoją įspėja prieš savaitę. Išimtinais atvejais (kai gaunami mokinių, mokinių tėvų (globėjų, rūpintojų) skundai žodžiu ir raštu, vykdant atestaciją) vadovai gali lankytis pamokose, užsiėmimuose iš anksto apie tai nepranešę mokytojui.

86. Direktoriaus pavaduotojas ugdymui, socialinis pedagogas, logopedas, psichologas, specialusis pedagogas pagal savo kompetenciją privalo priimti lankytojus darbo ir kitais klausimais ir spręsti jų problemas savo kompetencijos ribose.

87. Darbuotojai darbe privalo būti tvarkingos išvaizdos, laikytis bendrųjų asmens higienos ir estetikos reikalavimų.

88. Mokyklos darbuotojams draudžiama į darbą ateiti neblaiviems, mokyklos patalpose ir teritorijoje vartoti alkoholinius gėrimus, narkotines ar toksines medžiagas, rūkyti, keiktis ar kitaip nepadoriai elgtis, toleruoti kitų darbuotojų tokią elgseną, leisti, kad taip elgtųsi mokiniai, būti ir/ar dirbti neblaiviems arba apsvaigusiems nuo narkotinių, toksinių medžiagų. Mokyklos teritorijoje draudžiama rūkyti. Mokyklos darbuotojai pastebėję neblaivų (apsvaigusį) Mokyklos bendruomenės narį privalo informuoti Mokyklos direktorių.

89. Mokyklos bendruomenės nariai turi teisę nustatyta tvarka naudotis mokyklos kabinetais, sporto sale, kitomis patalpomis, techninėmis mokymo priemonėmis, inventoriumi ir kt.

90. Kiekvienas mokyklos bendruomenės narys privalo tausoti mokyklos turtą, saugoti mokymo priemones, naudojamus įrenginius ir įrankius, nenaudoti mokyklos turto savanaudiškiems tikslams, neleisti jo grobstymo ir gadinimo. Už sugadintą mokyklos inventorių, technines mokymo priemones, sugadintas ar pamestas knygas arba leidinius atsako kaltininkai. Nuostoliai Mokyklai turi būti atlyginti geranoriškai arba per teismą. Padarytą žalą darbuotojas atlygina Lietuvos Respublikos darbo kodekse nustatyta tvarka.

91. Visi mokyklos darbuotojai turi racionaliai ir taupiai naudoti darbo priemones, vandenį, elektros energiją ir kitus materialinius mokyklos išteklius:

91.1. pasibaigus pamokoms, užsiėmimams, mokytojas privalo palikti tvarkingą darbo vietą: uždaryti langus, išjungti šviesą, kompiuterį, elektros prietaisus, užrakinti duris;

91.2. jei paskutinis išeina iš mokytojo kambario, privalo išjungti šviesą, kompiuterį bei kopijavimo aparatą bei uždaryti langus.

92. Mokytojas, išeidamas atostogauti, privalo palikti tvarkingą darbo vietą. Grįžęs parengti kabinetą naujiems mokslo metams (atnaujinti stendus, patikrinti, kaip veikia techninės priemonės ir kt.).

93. Mokyklos elektroniniais ryšiais, programine įranga, kita technine įranga, kanceliarinėmis ir kitomis priemonėmis darbuotojai gali naudotis tik su darbu susijusiais tikslais.

94. Kompiuterių, ryšių technikos priežiūrą bei remontą ir taikomosios programinės įrangos diegimą organizuoja ir šiuos darbus atlieka tik atsakingas už tai mokyklos darbuotojas.

95. Budintis valytojas atsakingas už kabinetų ir kitų patalpų raktus, kontroliuoja pašalinių asmenų patekimą į mokyklą.

**VIII SKYRIUS**

**VADOVŲ IR MOKYTOJŲ BUDĖJIMAS**

96. Visa mokyklos bendruomenė atsako už mokinių saugumą ir tvarką mokykloje.

97. Budėjimas mokykloje organizuojamas pagal Mokyklos direktoriaus sudarytą ir įsakymu patvirtintą grafiką.

98. Budintis mokytojas privalo segėti kortelę su nuoroda – budintis mokytojas.

99. Mokyklos direktorius, direktoriaus pavaduotojas ugdymui koordinuoja mokytojų bu-

dėjimą.

100. Budintis mokytojas atsako už tvarką, kultūringą ir saugų mokinių elgesį koridoriuose pertraukų metu. Pamokų ar pertraukų metu mokiniams netinkamai elgiantis, įvykus smurto ar patyčių atvejui, mokytojas reaguoja į situaciją ir imasi veiksmų atsižvelgdamas į Šilutės Žibų pradinės mokyklos smurto ir patyčių prevencijos ir intervencijos įgyvendinimo tvarkos aprašo III skyriaus 16 punktą.

101. Budintis mokytojas atsako už klasės mokinių saugumą pertraukų metu, jei per pertrauką leidžia mokiniams būti kabinete. Tuomet budintis mokytojas gali paskirti budėtojus mokinius, kurie užtikrintų tvarką ir saugų elgesį kabinete arba tvarką prižiūri pats. Už klasės mokinių saugumą mokytojas neatsako, jei išeidamas į budėjimą visus klasės mokinius išleidžia į koridorių ir užrakina kabineto duris.

**IX SKYRIUS**

**DArbuotojŲ KVALIFIKACIJOS tobulinimas**

**102.** Kvalifikacijos tobulinimo  tikslas – sudaryti sąlygas mokyklos pedagogams įgyti ir plėtoti  dalykines, metodines ir pedagogines kompetencijas bei  gerosios darbo patirties sklaidą, racionaliai naudoti  kvalifikacijai  tobulinti skirtas lėšas.

103. Kvalifikacijos tobulinimo formos yra kursai, seminarai, konferencijos, stažuotės, edukacinės išvykos šalyje ir užsienyje, savišvietos priemonės.

104. Kvalifikacijos tobulinimas siejamas su Mokyklos tikslų ir uždavinių  įgyvendinimu.

105. Siekiant tikslingai planuoti dalyvavimą kvalifikacijos tobulinimo renginiuose Mokyklos direktorius kiekvienų kalendorinių metų pradžioje (patvirtinus biudžetą) informuoja kolektyvą, kiek  lėšų kalendoriniais metais paskirta.

106. Pedagogai, siekdami tobulinti savo dalykines, psichologines žinias, kompetencijas, planuoja savo kvalifikacijos tobulinimą, atsižvelgia į Mokyklos prioritetus, tikslus, uždavinius, veda apskaitą. Pedagogai, siekdami apibendrinti savo kvalifikacijos tobulinimą ir metodinę veiklą, mokslo metų pabaigoje pagal Mokyklos direktoriaus įsakymu patvirtintą formą, parengia savo veiklos anketą-ataskaitą.

107. Pedagogams gali būti apmokamos trys kvalifikacijos tobulinimo dienos. Esant pakankamai lėšų šis skaičius gali būti didinamas. Trūkstant lėšų gali būti taikomas apmokėjimas iš dalies arba rekomenduojama vykti iš asmeninių lėšų.

108. Į tą patį seminarą gali vykti ne daugiau kaip du pedagogai ir pedagogų komanda (jei yra tokie reikalavimai).

109. Iš kvalifikacijos tobulinimo renginių sugrįžę pedagogai seminarų medžiaga dalijasi Metodinių grupių posėdžiuose, Mokyklos mokytojų tarybos posėdžiuose ar organizuojamose metodinėse konferencijose.

110. Bendrieji seminarai, organizuojami mokykloje, apmokami iš kvalifikacijos lėšų proporcingai mažinant lėšas visiems pedagogams.

111. Pedagogai, siekdami įvertinti, kaip per tuos mokslo metus sekėsi patobulinti savo veiklą (vestas pamokas, užsiėmimus, darbą su ugdytiniais, organizuotus renginius, gerosios patirties sklaidą ir kt.) ir pagrįsti savo veiklos atitikimą turimai kvalifikacinei kategorijai, mokslo metų pabaigoje pildo tam skirtą formą ir ją individualiai aptaria su mokyklos vadovais.

**X SKYRIUS**

**DARBUOTOJŲ SKATINIMAS IR DARBO PAREIGŲ PAŽEIDIMŲ ĮFORMINIMAS**

112. Už nepriekaištingą pareigų atlikimą darbuotojai gali būti skatinami šiomis priemonėmis:

112.1. žodinė padėka;

112.2. rašytinė padėka;

112.3. ekskursija, išvyka ir kt.;

112.4. padėkos renginys;

112.5. dovanėlės (knygos, suvenyrai ar kt.).

113. Pedagogų skatinimo tikslai:

113.1. padėkoti už puikius mokinių mokymosi pasiekimus (ugdytiniai – šalies, tarptautinių olimpiadų, konkursų, varžybų nugalėtojai);

113.2. padėkoti už kūrybingą ugdymo proceso organizavimą (ugdomųjų projektų, integruotų pamokų, renginių inicijavimą ir įgyvendinimą);

113.3. padėkoti už ilgametę pedagoginę veiklą;

113.4. skatinti mokytojų iniciatyvumą, kūrybiškumą, tinkamą pedagoginę pagalbą mokiniui, gerosios patirties sklaidą.

114. Darbo pareigų pažeidimas fiksuojamas ir įforminamas Lietuvos Respublikos darbo kodekse nustatyta tvarka, taip pat Šilutės Žibų pradinės mokyklos Darbuotojų pareigų pažeidimo fiksavimo, tyrimo ir darbuotojų įspėjimo dėl įvykdytų pažeidimų tvarkos apraše, patvirtintame mokyklos direktoriaus 2018 m. gegužės 17 d. įsakymu Nr. I-55, numatyta tvarka.

115. Mokyklos direktoriaus iniciatyva arba gavus oficialią informaciją (tarnybinį pranešimą, skundą) apie darbuotojo darbo drausmės pažeidimą, pradedamas darbo drausmės pažeidimo tyrimas. Darbuotojas, įtariamas padaręs darbo drausmės pažeidimą, nedelsdamas pateikia rašytinį pasiaiškinimą dėl darbo drausmės pažeidimo ir su jo darbą kuruojančiu vadovu yra kviečiamas pokalbiui. Mokyklos direktorius įsakymu fiksuoja darbo pareigų pažeidimą arba pripažįsta, kad darbuotojas darbo drausmės nepažeidė. Darbuotojas su įsakymu supažindinamas pasirašytinai.

116. Darbo pareigų pažeidimą, prireikus, gali tirti Mokyklos direktoriaus įsakymu sudaryta komisija. Komisija privaloma, kai darbuotojas už darbo pareigų pažeidimą gali būti atleistas iš darbo (šiurkštus darbo pareigų pažeidimas).

**XI SKYRIUS**

**DARBUOTOJŲ SAUGA IR SVEIKATA**

117. Kiekvienam darbuotojui sudaromos tinkamos, saugios ir sveikatai nekenksmingos darbo sąlygos, nustatytos Darbuotojų saugą ir sveikatą reglamentuojančiuose teisės aktuose.

118. Darbo vietoje privaloma laikytis darbuotojų saugos ir sveikatos bei priešgaisrinės saugos instrukcijų reikalavimų. Darbuotojas atsakingas už darbuotojų saugą ir sveikatą, priešgaisrinę saugą supažindina pasirašytinai kiekvieną darbuotoją su šiais reikalavimais prieš jam pradedant dirbti.

119. Mokyklos bendruomenės nariai privalo laikytis nustatytų gaisrinės saugos reikalavimų.

120. Darbo dienos pabaigoje pedagogai, aptarnaujančio personalo darbuotojai privalo apžiūrėti naudotas patalpas, išjungti elektros įrenginius, elektros prietaisus, patikrinti, ar nėra pavojaus kilti gaisrui ir užrakinti patalpą.

121. Mokytojai, kiti mokyklos darbuotojai privalo žinoti gaisro gesinimo priemonių laikymo vietas, žmonių evakavimo kelius, mokėti praktiškai panaudoti gaisro gesinimo priemones.

122. Darbuotojai pagal sudarytą grafiką privalo nustatytu laiku pasitikrinti sveikatą.

123. Incidentų darbe aplinkybių ir priežasčių tyrimas bei jų registravimas vykdomas pagal Šilutės Žibų pradinės mokyklos Incidentų registravimo ir tyrimo tvarkos aprašą, patvirtintą direktoriaus 2018 m. sausio 29 d. įsakymu Nr. I-8.

**XII SKYRIUS**

**BAIGIAMOSIOS NUOSTATOS**

124. Šios Taisyklės galioja nuo jų patvirtinimo dienos ir privalomos visiems Mokyklos darbuotojams.

125. Darbo tvarkos taisyklės gali būti keičiamos ir papildomos mokyklos bendruomenės narių, mokyklos savivaldos institucijų  iniciatyva.

126. Visi darbuotojai su šiomis Taisyklėmis supažindinami pasirašytinai ir privalo jų lai-

kytis.

127. Šių Taisyklių pažeidimai gali būti laikomi darbo pareigų pažeidimais, už kuriuos darbuotojams gali būti taikoma Lietuvos Respublikos darbo kodekse numatyta atsakomybė.

Šilutės Žibų pradinės mokyklos

darbo tvarkos taisyklių

1 priedas

**ATMINTINĖ DARBUOTOJUI**

1. Prašymą dėl priėmimo į darbą.

2. Pasą ar asmens tapatybės kortelę.

3. 1 fotonuotrauką (3x4).

4. Pedagogai (pažymą arba įsakymo dėl atleidimo iš darbo iš buvusių darboviečių, kai nuo atleidimo iš pareigų darbo nepraėjo treji metai, kuriame būtų nurodyta atleidimo iš darbo buvusiose darbovietėse priežastis).

5. Išsilavinimą, kvalifikaciją, darbo stažą patvirtinančius dokumentus.

6. Užsienio valstybėse išduotų išsimokslinimo dokumentų, legalizuotų studijų kokybės vertinimo centre kopijas bei dokumentų vertimus į lietuvių kalbą (jei tokių yra).

7. Gyvenimo aprašymą.

8. Pedagoginių ir psichologinių žinių kursų išklausymo pažymėjimus.

9. Kompiuterinio raštingumo kursų išklausymo pažymėjimus.

10. Medicininę knygelę F048/a arba Išankstinio sveikatos tikrinimo pažymą F047/a.

11. Sveikatos žinių atestavimo pažymėjimus:

11.1. Privalomojo pirmosios pagalbos mokymo programa;

11.2. Privalomojo higienos įgūdžių mokymo programa.

12. Pažymą (pedagogai) „Dėl įtariamųjų, kaltinamųjų ir nuteistųjų registro duomenų apie fizinį asmenį“.

13. Santuokos liudijimo kopiją.

14. Ištuokos liudijimo kopiją.

15. Tradicinės religinės bendruomenės valstybės nustatyta tvarka išduotą leidimą (tikybos mokytojui).

16. Prašymą dėl neapmokestinamų pajamų dydžio taikymo.

17. Prašymą dėl darbo užmokesčio pervedimo.

18. Neįgalumo ir darbingumo nustatymo tarnyboje prie Socialinės apsaugos ir darbo ministerijos darbingumo lygio pažymą (jei turi neįgalumą).

19. Išvadą dėl darbo pobūdžio ir sąlygų (jei turi neįgalumą).

20. Jei darbuotojas įsidarbinęs ir kitoje darbovietėje, jis pateikia iš tos darbovietės darbo grafiką.

Šilutės Žibų pradinės mokyklos

darbo tvarkos taisyklių

2 priedas

**Atsiskaitymo lapas**

Atsiskaitymas su biblioteka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Bibliotekininkas \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)

Atsiskaitymas už naudojimąsi kabineto kompiuterine įranga, kitu inventoriumi \_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Ūkvedys(-ė) \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)